Arne Taraldsen hadde avtjent verneplikt i 1938. Ved krigsutbruddet 9. april 1940 ble Arne Taraldsen mobilisert, og skulle møte på Tune Prestegård i Østfold. På grunn av kapitulasjonen i Østfold tok han og noen kamerater seg over til Sverige, med tanke på å melde seg til kamper lengre nord i Norge. 29. april 1940 ble han innrullert som frivillig i Infanterriregiment 14 i Mosjøen. Hans mitraljøsetropp ble raskt sendt til Svenningdal som var den sørligste fronten. Her mistet han to kamerater, under trefninger 8. mai 1940. Etter kampene i søndre Nordland ble han sendt til Narvik, og lå der i fjellet fram til kapitulasjonen i juni 1940.